DRAMMEN: Det var i forrige uke at Klingen og kompisen Markus Solberg (20) opprettet Facebook-arrangementet «Gjemsel på IKEA-Slependen».



Eventet som i utgangspunktet kun var ment for venner og bekjente, spredte seg som ild i tørst gress, og på bare noen timer hadde flere tusen sagt ja til å delta på arrangementet.



– Alt skjedde så fort, innrømmer 25-åringen fra Drammen.

LES OGSÅ: Farlig pornovirus sprer seg på Facebook

Trend i utlandet

Han synes det er kult at så mange vil være med på leken, som etter planen skal gjennomføres lørdag 30. mai.

– Det indikerer bare at gamle leker fortsatt er spennende og at Ikea blir sett på som en stor lekeplass. Dette har jo vært en trend i Nederland og Belgia en stund, sier Klingen.



Formålet med leken er å finne det mest kreative og beste gjemmestedet, og at de ansatte på varehuset skal finne dem.

LES OGSÅ: - For å lykkes i sosiale medier, må du skille deg ut

– Skjønner ikke alvoret

Kommunikasjonssjef i Ikea, Jan Christian Thommesen, er imidlertid langt fra interessert i å være med på leken. Han bekrefter overfor dt.no at de er klar over arrangementet.



– Jeg er litt usikker på om de som har opprettet eventet, ser rekkeviden og alvorlighetsgraden i det de holder på med. Dette er en lek som skal foregå på vår eiendom, og skulle det da skje noe med deltakerne, er det vi som blir sittende igjen med ansvaret. Ikke de som står bak eventet, sier Thommesen.



Han sier det har vært flere tilfeller hvor folk har skadet seg under lignende arrangement.



– Blant annet var det en episode der en deltaker gjemte seg i en reol på selvbetjeningslageret. Det er livsfarlig, og kan føre til at paller og andre varer kan falle ned og skade kundene. De som gjemmer seg kan også falle ned og skade seg. Dette er et problem for oss og noe vi ønsker å stoppe.



Slik så det ut da flere tusen kanadiere lekte gjemsel på Ikea i mars:

Thousands play hide and seek in Ikea stores. What could go wrong? http://t.co/VQhj9mQcgo pic.twitter.com/aDtTLM6MFv — TorontoStar (@TorontoStar) March 17, 2015

Vil stoppe arrangementet

Thomessen hevder at de har forsøkt å komme i kontakt med Klingen og Solberg, men at de så langt ikke har lykkes.



– Vi har sendt en forespørsel til arrangørene, men ikke fått noen tilbakemelding. Vi håper selvfølgelig på en god dialog og at de heller kan flytte leken til et annet sted. Hvis ikke blir vi nødt til å sette inn tiltak for å stoppe dem når de kommer til varehuset. Dette av hensyn til sikkerheten.



– Hva slags tiltak vil dere iverksette om de velger å gjennomføre leken likevel?



– Vi har fortsatt ikke besluttet hvordan vi skal håndtere situasjonen, for det er et stykke fram i tid. Men vi håper vi kan få stoppet det før det kommer så langt. Vår oppfordring til folk er å ikke delta på arrangementet. Tenk dere om to ganger før dere blir med, for det kan potensielt være svært farlig, sier Thommesen.

Ikke villige til å avlyse

Klingen hevder overfor dt.no at han har vært i kontakt med informasjonsavdelingen til Ikea, og at de har forsøkt å komme fram til en løsning.



– Vi har sagt ifra til Ikea at det ikke skal stå på sikkerheten. Det skal ikke være farlig for folk å delta. Vi tar sikkerheten på alvor, sier han.



– Ikea sier de ikke har godkjent arrangementet og at de ikke vil ha dere der. Kan det bli aktuelt å avlyse leken?



– Vi har fått en anmodning om å avlyse arrangementet, men i utgangspunktet er vi ikke villige til det, svarer Klingen før han legger til:



– Men vi skal ikke gjennomføre dette bare på trass, hvis det er sikkerheten det står på, legger han til.